
    “THIS IS NOT A LOVE SONG”

     

    u bijelim buketima tripera sam te ostavio,

u trafici ispred koje se gomila 500 tisuća

kineza i mongola na brzim vespama!

a i moja susjeda maričić je tu, kako ste,

gospođo? krade li vam sin još u poduzeću?

svi bi te rado vidjeli,

a ja ću te prodati; od zarađenih novaca

kupit ćemo nekoliko tvojih rođendana

i sve ćemo ih sabiti u jedan zlatni tjedan

pa neka gori naše bogatstvo kao ratni film!

što volim biti bogat, visok i lijep, bit ću

asistent na filozofskom fakultetu i tu ću

otvoriti butik!

rinčice, ostani još malo u trafici, imaš li

dovoljno buketa? Penisi su jeftini,

nitko se više ozbiljno ne bavi natalitetom;

zato je i tripera sve manje, jer je aluminij

preskup,

zato se sunce smanjilo, jer imam 35 godina

i pijem jogurt na balkonu i mislim kako je

svijet malen, mislim tko će me sada nazvati

i reći, branko, ti si glavna uloga u mom životu,

a ja mu odgovaram, ne, sada mnogo radim,

pozvonite drugiput

kako su lijepi asistenti na filozofskom fakultetu!

    pojeo sam tombolu, alisu i svraku, popio sam,

zatim, 100 butelja bajki, jer sam bio mlad,

čisto iskušenje koje pliva kraul!

u društvu prašume svi su gledali mene,

bio sam beskrajan, kakve sam usne imao!

sjećate li se gospođo maričić?

sjećaš li se kad sam ruku gurnuo u zapaljenu

televiziju “jasna”? pocrvenjela je i počela

mijaukati!

sjećaš li se bijela blagajnico kad si bila sva

od stakla i kad si na meni jahala novim autoputom

do karlovca?

sjećate li se gospodo predsjednici kad sam s

devet godina napao kinu, mongoliju i japan?

bože, sjećate li se vi uopće ičega?

  
    SUBJEKTIVNOST JE USAMLJENA INSTITUCIJA

     

    1.

    kad me napustila kutija cigareta

mahao sam,

bio sam “nas”, koji ostajemo, koje prati

pogled! pismo, marka, banka

hooj, još dublje! vikendica iz koje

lovim, pucam i zavijam! zlato koje

juri kao gliser! kao dva!

more i 5000 wata u njemu! to je ljubavnica

u slanoj vodi,

kad sam je skuhao, bio je to parfem!

sjećam se: sjećanje je miris

sreća je na meni! ne vidi se, ali pišem

o njoj!

    mahnuo sam i postao predsjednik države!

nikoga više ne smijem ljubiti, zapalit ću se!

     

    2.

    još maločas, ravno u usta, gledale su me

shematske lezbijke, kutijine cigarete,

ali nisam ih zapalio!

poljubila bi me!

što bih onda s tolikim sjećanjem, s tolikim

dimom?

abortirati, kažeš? – abortirati!

     

    3.

    moram na ples! prošao je jugotonov kamion!

zoologija, botanika, industrija boja i lakova,

svi spletkare!

eno ih! krtica, krokodil, miš!

zlatne su to verice, ljubičasti su to

freddyji!

kakva banda! dijagonalna!

već na trećoj stranici zatvorili su me u šuplji hrast!

tu sam upoznao snjeguljicu, bila je

grbava od bisera!

iz grla joj se derao voćnjak! mogao sam je

poljubiti! ali zašto buditi glupu djecu?

neka čita! neka čita! neka umre nevina!

     

    4.

    stisnuo sam praznu kutiju u džepu,

1502 aviona odmah se ukotvilo ispred mene!

kako pčele puše otkako sam stigao u šumu!

imaš jednu, svi zavijaju!

odmahnuo sam rukom, a i to je dovoljno da svi pomisle: vlak!

bacili smo se u lišće: iznad nas projurio

je početak za frankfurt, münchen i

mali hamburg!

     

    5.

    sad već svi jurimo, jer tako hoću!

lisičica, prosenjak, mrtvačka trubica i

sunčanica, jestivi agenti patuljka,

bježe u bijelo!

moja crna snjeguljica i ja

letimo od meda do uvreda!

u madežu sam vidio pijanu malariju,

porezat ću se i bit ću tvoj!

bolestan je penis i dva njegova lakirana

srca!

pojedi ga, poletni sretni najlonu, tvoja je

kosa kovrčava! pismo! moda!

popodne, kad sam nevin, sjedim u

prostorijama slovenijalesa

u neprodanoj fotelji i govorim kao

polovan bog

ja sam izmišljen, pustinje su spacionirane!

  
    * * *

     

    skidam se, sad sam mali 3,

osuđen na poštenje i rast!

ljubav je veća, ona visi u grozdovima, do nje se samo leti!

ili pada! na srce! kao samoubojstvo!

narančasta i brkata jadranska zelena

medvjedica,

narančasta kao vapno, rekla mi je,

hoćeš nikalj, volfram, uran, zlato,

penziju?

tuneli su puni do samog krzna!

iz pijane salpe prosiplju se datulje,

kazete, vaterpolo momčadi!

reci, kako se zovem?

sita sam, imam maštu! noću kad izlazim

u toplu slavensku sol,

progutam koralj! ljepša sam od tebe!

reci, kako se zovem?

dat ću ti motornu vjerenicu! upaljena je,

slavna i sramežljivog unutrašnjeg

sagorijevanja!

eksplodiraj i čipka je zauvijek tvoja

brundajuća ruža!

reci, kako se zovem?

počeo sam se oblačiti, oženio sam se!

moja zbunjenost često je čarobnjaku

vrlo potrebna,

tada se smije! pokazuje zube! nestaje

tronut u srcu! u hambaru!

crno može u bijelo! igra se sa mnom!

neka se igra!

progutat će oktaedar! povratiti će otok!

sakrit ću se i živjeti s tobom!

bit ćemo žedni! popit ćemo se!

i sutra! i prekosutra!

sve dok zajedno ne obolimo!

  
    * * *

     

    začarobirat ću te! sletit ćeš na mene!

bit ćeš šlag, snijeg!

subotom smo svi na nebu!

tek popodne očekuje nas more kao kišu

i njene bojne leptire!

zato more zijeva! vidim u njemu bijelu

lađu, mornar iz nje pjeva kao plave oči!

draga hrli iz škole! čula ga je,

ima zlatne uši i šumu!

a onda mi napadamo! pucamo i topimo se

uz reflektore!

išarano nebo teka je u kojoj vježba

struja!

struja ide u školu, kad je vidjela

utičnicu, uvukla se kao zelena mata hari

i čitav su je tjedan tražili!

svi su imali zube do poda,

što ako se uda?

čestitat ću joj! poljubiti! spalit će me!

bit ću mrtav na svadbi!

  
    * * *

     

    pomogni mi, treba mi 30 tisuća zelenih dolara

u cashu,

želim ukiseliti staklenku paprika

i kupiti haićanku i njen maleni haiti

koji se na mom jeziku zove haiti!

tamo je, u čiči-čičiju, zaraza i preko vikenda

u punom poslu, dođite gimnazijalke

vlaga se prodaje kao banana,

i to po šezdeset osam puta,

sve dok netko ne padne u nesvijest i bude bijel

kao plahta koju petkom perem

na tvojem isplaženom jeziku!

stavit ću dezodoran ispod lijeve ruke,

zamahnut ću dvaput

i evo me na vrhu nebodera, a odatle je do neba

još dva tri dezodorana!

    pranje je naša sudbina, knjige također treba

prati

bijele i osušene, još su opasnije nego kad

ja napišem: ubio sam te, što mi možeš!

volio sam te, sad te više nema

ubio sam te, volio sam te

što mi možeš, sad te više nema!

  
    NEBO JE TV STANKA

     

    leti, leti slon!

slon leti u suton kad u

džungli pojeftinjuju surle

promet je toliko gust da se

o njemu može objaviti 14 kartica!

    leti, leti vrabac!

vrabac skakuće! najviše ih se,

u punom skakutanju, nađe na tv anteni;

program je tada loš jer slika zviždi

na dvije noge!

    leti, leti avijatičar!

avijatičar je nesretan izum,

ne usuđuje se pljunuti kroz prozor

jer će ga marija usisati jednim

poljupcem!

u njenom trbuhu mnogi su već

napravili pljoonk!

zato nema više avijatičara na nebu!

svi su oni u školama

dok marija konstantno i bešumno leti!

bradavice joj rastu kao

remitenda hrvatskih časopisa!

ponekad sretne jelena, onda je to

grmljavina

iznenada je, jučer, u pustinji pala

kiša!

marijo, ostavi avijatičare iz teških

i napornih zemaljskih škola!

neka bude promet!

pisat ću o tome!

  
    PJEVAM, EKSPLODIRAT ĆU!

     

    o, kako s mene curi nebo!

sad sam samo ostao još ja

i ja

la-la-la la!

    poljubio sam zločin! zasvijetlio se

i eksplodirao!

kako je bio mlad!

kakve je gume imao!

sad sam samo ostao još ja

i ja

la-la-la la!

    koliko je anonimnog bibera u crnim

očima!

kad bih samo imao jezik

da ga potplatim!

pjevao bih! a posvuda oko nas

rasli bi zeleni, potpuno novi transportni

kamioni!

natovario sam 400 tona crnih očiju žena

koje se zovu dragica, gudrun i končita

i poslao biber

ispod oceana u ameriku

kad si bio u avionu, jesi li čuo

melodiju koja napreduje?

eto, to je taj osvijetljen konvoj

na dnu mora koji se ponaša kao

serija tranzistora upaljenih na

istoj stanici, u punom kraulu!

la-la-la la!

    usred new yorka biber će se

zacrveniti, počet će profesionalno

skakutati

i odjednom će eksplodirati

kao armenija, indija i silvia koščina!

    valjda će tada amerikanci

shvatiti tko sam ja!

la-la-la la!

  
    ŽIVOT NEMA KRAJA

     

    stavit ću između dvije kuće

dasku

šuma će povezivati dva 23. kata

a ja ću na njoj plesati

prolaznici neće shvatiti da je tu

riječ o visokom plesu

reći će: gle, gavran je sjeo na

crtu, ili: točka se šeta pravcem

o, kako ću ja onda tresnuti među

te budale!

zaletjet ću se, skupiti ruke uz

tijelo i uz jedan zuuum

probiti pločnik kao leteći čovjek

u potrazi za supstancijom!

ići ću ja i dalje! duboko ću

probijati zemljine slojeve,

što je tu mračno vruće ljeto!

još uvijek letim uz sve strašniji

zuuum! prolazim kroz magnezij!

samo sam uspio nakratko osjetiti

da je on u nekom slavlju!

sve sam bliže nečemu,

osjećam to po kosi koja mi se

zazelenjela od konstantnog zuuuma!

stižem u tvrdo gusto središte! to je srce!

a u njemu ti! pjevaš na sav glas!

to je disco-club!

ako zaplešem, zaljubit ću se

tu, na samom početku,

i opet će krenuti po starom

onaj koji se zaljubi taj je konstantno u abecedi,

od nebodera do srca i natrag!

leti!

a kad će se naspavati,

dragi moj?

  
    * * *

     

    baci puderijeru uvis! to je sunce,

sunce zalazi u srce

zora izlazi u glavi

legni, to je kontekst!

kosa ti je na visu! stopala

u splitskoj drogeriji!

na visu odmah kreću u frižider!

prave mreže! jure na posljednje

čitanje!

u splitu škarpine lakiraju tvoje

nokte!

sad si most!

razbit ćemo brodove jer su nepismeni

svi šetamo do tebe, lagano, jer više

nema pustinje! sve je kopno, meso, tvrda estetika

sad skačemo u nebo!

bojimo se sablasti, plivača!

pušem u prste, letim gore,

stvarno, iz zraka nema mora, samo ti, žena-autoput,

žena koja radi i ljenčari!

kritika! od visa do splita!

  
    * * *

     

    u kavijaru, pudingu, bešamelu

žive jezici!

u pupku, zgužvanom malom uhu,

moj poljubac!

tako počinje ljubomora, politika,

esej!

miš je umočio rep u liker! oblizao

sam ga,

neka jezik crnči!

izliječio sam se! idemo na

svjetsko prvenstvo!

bit ćemo prvi!

jer smo ozbiljni!

  
    MIXAL, WENDERS I JA, ČESTO SE DRUŽIMO U SAMOPOSLUŽIVANJU

     

    zrak, zviždi, ako se kroza nj prebrzo živi

lim, bijeli vokal, rđa, on se sjeća, smrdi i zavija!

jučer sam ručao zelje i kokain!

umij se u ljepljivoj magli, ručnik je put kojim se leti

    ja sam trudna zečica, takni me, bit ćeš litra, a ja ću te napisati

boogy-woogy bog izađe iz kola i pogladi pustinju, nigdje nikoga!

vidim jedrilicu, na njoj se vozi bolestan gangsterov samt

poznajem te! ne, nisam srijeda, ja sam niža, smeđa i naranča

    marylin, deterdžent koji je umro, neopisivo se dugometražno smijala

bila si to ti! izašla si iz džuboksa i rekla: ja sam oteta

požderat ću te, jer ti si moja adios amor, a ja srebrni rendžer

ako zinem, proizvest ću te kao singl i svi će te ponovo imati!

    ako se obučem u letjeti, ne mogu više biti usta

dođi u samoposluživanje, pokazat ću ti svoje eseje!

hoćeš li moj papir, užas ili kurac? to je pitanje standarda

što da ti uopće kažem dok si ti država a ja suprug?

    kad su pistolsi promijenili basista, nancy je rekla: ja sam mrtva

snajper je sjedio u krošnji, dugo, a onda je bio zreo i bijel do suze

prejeo sam se svile, rodit ću dva maloljetna münchena!

budi “lesnina”, ja ću ući u te i umrijeti meko kao dobar dan

    toast tamni, spašava se iz bijelca, ja zijevam jer se mijenja profesija

kao bijeli život dišu salpe i srne, ne razumijem te imam dvoje djece

ako me napustiš kraj sumpora, vatini grmovi, meko ko djevojke, ogovarat će moju boju

prošle je noći DJ spasio moj život, last night a DJ saved my life!

  
    TRAČ…? JE MOJA SLOBODA

     

    more je tužni blajštift, urin je ljubomore

žlijezda tvojih volej

ispod stepen-ništa

ljube se pustinjsko ništa i zane gray!

    i more i sunce, sve je u kvaru

ovaj je dan u čiru, kiču i fleku

bubamaru jebah davno, u davnom nekom mlijeku

žena i auto, ja i auto, sve je u dreku!

    u žarulji raste najlonski kvar, na svodu je

brutto honorar, raketina sokna i ostala nebeska oprema

bubre na sudu čelik, lokna i shema

u jagodi mora pijani žilet rđa i drijema!

    kupi mi medu i svježanj snjeguljica, gemišt eukaliptusa

i maketu ulica; otvorit ću u srijedu muzej mastodonata

u njem je svega bilo, od iktusa do raznih kaladonata

spletka turpija, štamprlek ispija!

    prija mi kad mlada kutija mutira, ko krznom

nafutrana nutrija, gljivom i srećom patka i lutrija

a miris se tvoj ko pustinjski lahor i žuti drač

pustinjom širi ko sablasni kauboj i svježi trač!

    šiljilo tanji stas, olovci skida visinu

spas se od brida otkida, smanji i baca u dubinu

plavo je more pravo gore, njegove su bore

stare ko daske u heinzlovoj!

    vani je frka, sahara slavi vlastiti safari

pa šta, šta će nam stara dosadna mašta, baš svašta

i svi mi živimo sjajno, i svi smo mi sjajno u pravu

moram vam, pst, nešto reći, tajno obožavam državu!

    guliver je sitan detalj u raciji srebra

maljem je žicar u ilici provalio u vlastita rebra

i dok vjetar u trbi bijesno sere i riga

od toga perem zube, jebe mi se i baš me briga!

    kašalj se tabletom ne hapsi, češalj u drami

vlada, u alergiju metlom mami marmelada

jež se nježno u octu drži, po bonaci i po buri

pužu, pužu, prvi želim ući u ružu, tamo gdje orijaška

    kirnja, napuštena od instinkta, sluša tamnozelene opere

  
    BOG JE TEKUĆINA!

     

    deskripcija je molitva za raspričana boga

losion je vruće ulje za histerično jaje

šamari ne stare, ali su vezani uz dlan

ustrašeni čovjek smrdi, sklon je nabrajanju

    imam pravo da budem nezanimljiv:

11. rujna 81. godine na radio luxembourgu, u

20 sati i 12 minuta stewart henry je

puštao depeche mode, just can’t get enough!

  
    SLATKI ŽIVOT PROSJEČNOSTI

     

    bijelo je usna nesvijesti, rub koji dijeli

lastavice na mrlje i vatrostalne

otok postoji zato da bi ptica mogla reći

sinu, kad si bio mali,

a, kako mali?

eno, kao onaj mali otok dolje ispod nas

prije 6 minuta pojeo sam tri breskve

primakao sam ruku da počešem svoj ogroman nos

i: još me breskve vole! još miriši tvoje meso

koje sam proždro jer sam sâm

    kako blijedo živim u noći, u rukama nosim

vreće mixala i svilu

u kojoj se vjenčala bijela činovnička mišica

ona radi na drugom katu, zaljubila se jednom

kad je pošla na treći kat, a kiša je lijevala

posvuda, jer je nitko nije poželio u krevetu

o, kako samo mišica rumeni obraze!

treba to vidjeti, oblit će vas sretan znoj,

tog jutra pojest ćete dva sendviča!

    našminkana usta jedne mišice zapravo su mnogo

bolja nego venecija

u kojoj sam jednom bio, ja i autobus, i tu sam

vidio jednu venecijanku!

    teško natovarenoga bijelim riječima,

redovito me presretne krtica,

kako ide, kaže ona; malo, vrlo malo se tu

razgovara, ali se osjeća

velika blijeda naklonost

    a, ako je netko bio kraj tebe, dok je kiša

lijevala po novootvorenom vatrogasnom domu

u kojemu se uvježbava novi dundo maroje,

potvrdit će da ste vidjeli maleša kako

preokreće krticu u bijelu njezinu postavu,

mazi je po bradi i recitira reklame o

nadi dimić, chromosu, elki i marku šavriću

to su koordinate:

nasmiješeno vrijeme koje je utrošeno i

sladak površan opis

  
    NEDJELJOM, KAD SU ULICE PUSTE KO FRAJLA

     

    ah, stari lajbek i jemen, letargija i crni yes

tko je mek i jeben, moj puca ko strpljiv mit i skupi bijes

puši se moj ko ruševan svijet, ko striptiz muštiklu

najviše volim jeftin mebl, oštar hakl i nedjeljom ciklu!

    oblatna je štrudlova glavica rajsnedlova

tak malo je pravih fantova, nebo je puno pudlova

i furt me neki buhtl jebe, kad gubim svijest i gube naši

cvebe ženi kradem, čekajte kad se mača mašim!

    kaj nije u redu s tvojom salamurdom

rokčućom glavurdom svijeta i šlica

kćerkino je lice pista za prište i libanon

ko avion ločem gemište, c’est si bon!

    moj susjed je jebena krava i jeftin bedak

on ima dobru ženu fol brak i dobar stari rak

da krepa susjed i njegov rak čekam ko strpljiv pas

u stan ko brzi tenk ulazim i ja i ja i još četvero nas!

    puši se moj ko ruševan svijet ko usna dugačkog kenta

moj je gliser još sveti bombon i sveta slana penta

puši se moj ko ruševan svijet, ko metar gemišta

prdi i guši se sve, mali ostaje i to je sve (i ništa)!

  
    U VOĆARNI, U DRAŠKOVIĆEVOJ

     

    1.

    onda mi se oženio sin, pa sam pomislio

pa sam kupio 15 dkg mortadele

u hotelu stanuju ljudi koji se vijugavim

putićem spuštaju do plaže, kad sam

to ponovio jedanaesti put, ona je,

umotane glave u bijeli svileni šal, očekivala

nešto što bi, jer puše, moglo zalelujati

lijepu tkaninu

sunce je peklo u francuskom primorskom gradiću

i do je on plaćao benzin, trag tekućine iz

neispravne pumpe pratio je njihov otvoreni dvosjed

i njegovu cigaretu koju je upalio nekoliko sekundi

kasnije

kad se sve zabijelilo, ustao sam, a sjedala su

u dvorani neravnomjerno lupala

     

    2.

    ja sam tvoja žena (reklo mi je rublje u dvorištu) čekam te

u voćarni i sanjam kako se lijepim na staklo kao trojica i usne

u pola tri uvijek prolazi inženjer, on me gleda

ja drhtim, on drhti

ja sam cijena

     

    3.

    stavio sam mortadelu na gramofon i izašao

u meksiku iz kola

oštro gledajući u knjigin hrbat

sve sam jače pjevao reljefe nekih poslaganih riječi

iz unutrašnjih stranica

o, kako je to tamo lako, kose riječi koso su,

ispjevane, curile u pustinju

i svi, beznosa lisica, četvrtak, mladi faraon

koji sluša zelene ptice, ogromna nagrižena mjesečasta

LSD tableta, svi su znali

da sam gol

i da su palme s moje košulje odavno pobjegle u

moju kožu

    umro sam jednom u jednom autobusu, jer sam se toliko

želio voziti do kraja života; a onda sam, da bih

ponovno narastao, mnogo noću izlazio na terasu

    hotelski pop je moj svjedok

     

    4.

    mladost je obavezna

a ja sam je proveo kao najamni radnik, radio luxembourga

i danas se od mangana ispod mog jezika i zlata iz moga

urina proizvodi snena čokolada za agresivne ljepotice.

no, prije moje asocijacije o mojoj mladosti

na određenom mjestu u pijesku netko je

ispisao grafit: “pijesak”

    kunić je drhtao u niskom kaktusovom smijehu,

obučen u sâm lovački metak, pogledao me

kao posljednji veliki profesionalac

klimnuo sam glavom i osjetio kako me glasno

obasipa puder

sada sam bio, kao dragica jurković iz zagrebačke banke,

spreman na sve: na poljubac, intervju, i tsl.

     

    5.

    mortadelu sam požderao, jer ja sam život

na ispražnjeno mjesto na gramofonu stavio sam,

potpuno privatnim pokretom, kutiju cigareta

uskoro se pobljuvala kao petnaestak

tankih crnaca koji su iz autobusa vidjeli

plinski upaljač

    zagrli me, imam preuzak krug misli, kaže

inženjer i drhti dalje

ona, u pola tri, namješta kosu, sjećaš se, počinje,

ne, rekao sam posramljen, jer svega sam se sjećao

ona se, zatim, još jednom, kao jednodnevno sunce

u sutonskom moru, ogleda u glatkom lubeničinom

licu

     

    6.

    podigao sam obrvu usred meksika

kojota, krticu, glistu i srebrnog miša

slušam, kako, držeći se za brkove,

ogovaraju mjesečevu nježnost, mrzli kihot

podzemnih cijevi,

noć punu kašlja i besposlene plastike

    kad priroda više nije osvijetljena,

valja otići u kino

upravo pogiba jedan čovjek, ostali jure amo-tamo

kao vjetar

ja sam zamišljen jer

ipak je taj glumac, zasad, mrtav i u idućim ga

kadrovima nikada više neću vidjeti

kad se sve zabijelilo, ustao sam

i podigao obrvu

    usred meksika

     

    7.

    pijesak smo pokrili umnoženim fotografijama snijega

kako si nekad bio lijep, rekla je dragica

gledajući u bezbrojne slike

onda smo zakoračili na njih

i počeli cvokotati

    karfijol je bijel i zato je skup, pisalo je na polici

u kojoj je ostao samo još zeleni njegov kaputić

    kao da je marko sâm otišao u vrtić

  
    POETIKA OSPORAVANJA

     

    liznut ću te militantnim jajima afrike

dvije će se njihove crne djevojke

dlakavo sudariti – buumss!

    brušeni amerikankin nokat kirurški

će ispipati njihovu hrapavu snagu

bombe-jaja: granatice malina: drage ženine mandule

topografija je sitno namreškanog lica pijeska

uslijed popodnevne erekcije mora

    ispred genitivno posesivna rila topa

ispred njegove svjetske impotentnosti

ispred sluzave koitualne kemije

osjećam se kao dobra usta!

  
    * * *

     

    ogroman jumbo-jet i tvoj je penis

u kome stjuardese sišu teksas

baš ko vlažnu shemu zmije mungos!

    moja će tajnica shizofrenija silovana

iza glatkih betona naočala

ko čarapu

suzu srozati

za mnom

    za mnom iz pornografskog stripa!

  
    * * *

     

    pokušaj razgovarati sa mnom

ja sam zavjesa sitnih metalnih poljubaca

ja sam razgovor, ja sam pokušaj

usne poljupca, aškercov osjećaj u velenjskim rudnicima

pokušaj razgovarati sa sobom

iskovati zavjeru i nož i mračno se napasti

dinje mirišu kao topla avionska sjedišta

podnapita od finih stražnjica žena, mirišu dinje

i avokadosi, bijeli jeleni slobode!

  
    * * *

     

    najviše volim da mi ga se

u caru, u šenes wagen, u autu

da mi ga se

dok je ludo ludo drajvam

da mi ga se dugo dugo dok ne grunem ko nil na poljoprivredu

izrael na džamije

kao tigris, tigar i ostale mezopotamije

    da mi ga se nježno proučava

dok sam takav grozan fanđo

  
    * * *

     

    ledeni putar grudi stalaktitskih žena-

dvorana

u kome vrući dah moje želučane pare

zamagljenih prozora od raskopčanih usana zlata

– u kome sam snijegom zaslijepljen skijaš

lijepih nogu i

alpske policijske prošlosti

vrući vlak moga želučanog interijera

tvoju će manirističku zaspalost dvorane

popiti kao genetska šifra krtičje oči

kao turistkinja, ljeti, noću, vruću moju roza boju!

  
    SKLONOST VULGARNOM KOLOVOZU

     

    francois villon vozi avion, pun mi je kurac

revivla opere, more lignju sa šlagom ždere

usred svega neki se bog posro za pola brijega

muhe gute i plaze

najlon i cejlon u istom se moru i mrze i maze!

    francois villon vozi avion, život je pretenzija

i pajzl, hortenziji ne treba širajzl ni penzija!

na trešnjevci je bog bogova i bog – Jongova

sišu se znojni ping pongovi, polarni suzivongovi!

    puna su usta, sperma je gusti bog i domaća svila

odavno nema sapuna zlatorog, kuća mi se porušila

odi mi u piisao sam pismo kako više nismo

pisao i sjajno sam sve to skupa brisao!

    drajfirtl je poza sata, lakirane su funkcije ljeta

meni napor žileta

tu se topi neki mangan, tu je neka ljubija

tu se dijeli san i neon, tu te ljubim ja!

    na vrhu je vala iskusan nepar, pall mall puši nepal

veprovi sišu sumnjivo more, prže crne i divlje fleke

ljeto je plombiran model, živce i hašiš mota u deke

sjajnih je žena ko salate, ronsoni plinče i plinom mlate!

    sumrak peče ko vihor aviona ko kila villona

jezik se topi ko u kitu jona, ko profil bombona

kolovoz: u staklenki miriši oraščić ko precizan malj

sol je veliki bôs, klinke ko svježi nikalj skaču u dalj!

  
    * * *

     

    biti anđeo je neozbiljan ali cijenjen hobi

u crnom svjetlu: sprovodu ruba sutona

lije brašno, a ti kažeš teško je

disati

kako ne bih pušio, kažem ja, pepeljara

je tako lijepa

    kao uvrijeđen lak mreška se more

ispod obje imenice određena je podloga:

metal i dno, automobil i kopno

kad trave jurnu, livada je ćelava

sve je, najzad, taština, neuvjerljiva je

nastasijina replika, zatim poljubi ljubavno

tessu u

velike jelenje oči

  
    * * *

     

    moji su podočnjaci od crnca!

oni su zdjelice tintanih sati!

i jedno ne tužim se!

sjećaš se?

sjećam se!

onda si ti disco!

ponovno i ponovno!

svake noći do same smrti! bubrega!

kako je to intimno!? dovoljno da me

netko otme!

sjećaš se?

u srijedu ću se sjetiti! u veljači!

dotle ću biti škrt!

laž je uvijek mlađa! nježna!

svijet u njoj vječno trči! nema spavanja!

ukrao sam crncu podočnjake!

rodit ću naočale!

  
    * * *

     

    mama, tata, sestra i ja, otišli smo

u brežice! na izlet! u živo cvijeće!

bio je to početak povijesti izleta!

kad smo u sloveniji ubrali prvu gljivu!

tata je ozdravio!

nitko se tome nije nadao!

izljubili smo se i vratili nijemi

u zagreb!

ubrzo su počeli ratovi u africi u

kojoj žive lavovi!

nijem sam! gledam televiziju!

škrt sam!

uhapsite me! ako ne bude izlaza,

uskrsnut ću!

kiša iz tuša! ja iz šutljivog zdravlja!

vijesti su noć i struja,

ne čujem spikera, ćelav je!

tko će ga ikada poljubiti!?

  
    * * *

     

    ana kaže da sam debeli papir

(lako se podrapam pri brijanju)

koji ima sise

     

    * * *

    o, što bi zec pojeo ovo mesnato cvijeće

koje si nam donijela!

zec bi to pojebo,

kaže nostalgično dubravka

     

    * * *

    zvonko me tako ošišao

da su svi zijevali zbog zvuka

koji se širio iz moje glave

     

    * * *

    čaše i jesu zato da ih

ljeti kradu izbezumljeni turisti

  
    KULTURA SMIJEHA

     

    med je natekao, usna je natekla, a

njome pamtiš brbljavu tekućinu

u kojoj brbljamo ti i ja

prošetaj jezikom pupovima tamnih stakala,

tu sam negdje ja, tu si negdje ti!

koliko nas je! moram te upitati tko si,

ali lijepo mi odgovori, želim se osjećati

kao netko kome se čestita, on se smije,

a navečer ću se gledati na televiziji,

ako ne umre mrtvo more, ako se ne rodi

dijete od 13 kila, s naočalama na nosu!

pjeva tvoja ruka koja se autobusom zaputila

listati strip, a u stripu se ide često u kino

tamo te čekam, nas dvojica blizanaca,

bit ćeš puna, a nitko u mraku neće ništa

vidjeti, jer je kasno

pao je u dvorani mrak!

i svi idemo zajedno na spavanje, baš se

veselim! doći ću ti u krilo,

doći ću ispod tvoga ispeglanog jezera u

kojemu ječi topal tekstil, toplo zlato

i sve ću vas snimiti na video-recorderu!

drhtav je pejzaž blago raskuštrane struje,

ja sam tvoj majstor, imam cvik-cvange,

imam let-lampu, popravit ću te zauvijek;

u razdjeljku šlaga, dok se upravo bore za

demokraciju, na ekranu, scaramucio trepće

pozlaćenim vjeđama klinčića

o, kako je med natekao!

o, kako s prekipjelih obrva moga penisa,

obrađenog u jugoslavenskoj enciklopediji,

trče u ponor lakirani ježevi urina!

  
    * * *

     

    lovor je lektor graha, on frizira prirodu

a mi se veselimo!

ta korekcija bocka moje jezične bradavice,

opominje me da sam došao poslije školskog

zvona

    o grahu valja govoriti eufemistično,

s nadom da će ipak završiti

treći gimnazije

    a onda ćemo svi zajedno na more!

tamo se kupaju različite cijene!

lizat ćemo sladoled

dok mlada evropa bude prolazila

nedaleko nas kao izložba najnovijih

električnih utičnica!

    tvoji roditelji znaju plivati?

ne, oni još studiraju amsterdam, jednog

dana u 12 sati

tamo će biti čista bolivija!

  
    * * *

     

    osim toga, ljuljam se u stolici

kao svetac u navodnicima!

jutro ću provesti tako da ću nekoga citirati!

čini mi se, bit će mi toplije zajedno

u starom toplom džemperu također mi je

“zajedno”

u njemu držim paloma maramicu

staru, lako, brzo i efikasno, zamjenjujem novom!

rukom hvatam, u drvo umočeno, sivo srce koje piše,

otresam, prije toga, pepeo s cigarete

zatim se opet družim, toplo mi je, taksiji

voze bolesnike zajčevom do bolnice

natrag se vraćaju prazni!

lako ih je uhvatiti pri povratku iz šume!

i opet, ako sjednete s nekim u auto,

možete vidjeti zagreb kako diše

možete biti zajedno

može biti čak i toplo

    uglavnom, kod mene je sve uobičajeno

ljuljam se u stolici kao pekmez na

gornjoj tvojoj usni koju oblizuješ jezikom

a ja, pri tome, pomišljam:

kako je, zapravo, ponekad toplo

  
    * * *

     

    tekstilu, lovče, sulfatu, striče, crna kavo, bijela

kavo,

mnogo vas je u redu ispred mojih ustiju

ali ja sam tako ružičast i dug!

    gužva je ispred moje intimne kancelarije

i netko će, kad padne mrak, kad padne nesvijest, biti

moj zlatni prijatelj kojemu ću pokloniti frižider koji

trči!

ako se oženiš za blijedo šećerno cvijeće, ti si već

pola punjenog kolača kojega rani dan mazi

svijetlom marmeladom

    mnogo vas je koji želite da vas ujutro obučem!

kako sam ružičast i dug!?

kako me samo voli strankinja koja noću,

u inozemnim cipelama, juri pokraj naših primorskih

planova!

ubrat će me i sakriti u usta!

    ja sam gol, u bandi čavala sjedim uvijek bliže

plemenskoj vatri: gledam televiziju!

grijem se prije napada!

želim da me progutaš, bit će praznik,

medo će zaključati voćarnu, pljeskat će hrabro!

    krtica, jež i zec reći će: vidi maleša,

on nas jedini spominje u hrvatskoj!

  
    * * *

     

    kad se volfram smije, budale se svijetle;

od mnogih oborina mangana

raste čokolada, ja, s punih dva mjeseca,

pokušavam reći dosta mi je teta i minuta

ali svi misle

kome ćemo ostaviti radio-aparat na kojemu

piše praha i london

u ratnoj mornarici bio sam najbolji,

a onda me zaboljela kičma!

i zato nismo osvojili triglav odakle se,

ako kiša ne pada, vidi moje more i jagode na njemu!

u petak sam se oženio, u subotu sam imao

tri sina i jedan romobil na raspolaganju;

počeo sam kuhati juhu u dotad neviđenim

količinama u jugoslaviji!

nitko se nikada nije utopio!

kad sam otvorio prozor da ispustim smrad,

na motorima su moji sinovi poletjeli u nebo!

otad se ne bojim umrijeti!

bit će za tatu kakav honolulu gdje ću

prvoj katolkinji opet napraviti

tri prvorazredna motociklista, tri tisuće

fantastičnih kožnatih kaciga, tri milijuna

najnovijih tenkova koji voze na čistu bistru

nedjeljnu juhu!

o bože, ako me samo još jednom spomeneš u

hrvatskoj propovijedi,

ubit ću se u disco-klubu!

  
    * * *

     

    djevojčice, kupite 16 kg kondoma, zaključajte ih

u svoja kemijska srca, jer sve će poskupiti

i poletjeti bogu!

obucite pažljivo moju kobaltnu glavu,

glavu mog kobaltnog infantilnog anđela

koji mene uvijek prati dok šetam svijetom

i nudim crnačkim diktatorima da napišem roman

o proljeću koje se budi u afričkom predgrađu;

neka me pojedu, ako ne spasim njihovu literaturu!

koga je, uostalom, od jugoslavena, pojeo neki crnac?

ne sjećam se, djevojčice, ali moj avion je tvoj avion:

tako svatko ima ponešto, a ti si, pohvali se u

kancelariji, prošla kao mali bog kojega često

spominjem

    rastu, rastu žarulje u sobi blizankinja, liker i

volfram oblače dokoljenke, ljeto se žuri da te

poljubi, a onda ću te ja!

oštar pedalj mog benzinskog voća diže glavu,

obuci me, zima divlja bez tvojih usta, premda na

tranzistoru svira popodnevno srce pustinje, deve se

tope kao sladoled, arapi odlaze u zemlju!

    bit će nafte, kažem ti, samo treba poletjeti,

popit ću tvoju kolonjsku vodu, a onda ćeš se

ponovno roditi negdje u africi!

sva zlatna od mene, kupit ćeš prvu pušku i

dva slona za zimsko kiseljenje!

  
    * * *

     

    imam menstruaciju, osjećam se ko kralj svijeta

s jata čipkastih tankera uzlijeću repići metala

lojasti šizoidi, svete brojke, zabrinuti su jer

nema vune, kako ćemo napraviti sladoled? a ja te

toliko volim lizati

vjerno me mazi moj ocean

    ima li kakva aconcaguu za mene, krmelja koji

noću raste, za mene, glukozu ruke

koja miluje i sapuna sise tinte?

imam, evo ti moj rođendan, imat ćeš zvuk

kao moja sestra;

pažljivo s rođendanom, on se jednom rađa

a onda ga se sve slabije sjećamo uz televiziju

u rotterdamu je crni pas zalajao na mene, odmah

sam kupio konzervu piva

vjerno me mazi moj ocean

    kako crveno izlazi iz mene! ja se bojim, ja

sam uplašena sipa, ne usuđujem se livadom

brati cvijeće, pojest će me kombajn!

kako si samo pretrčao beka! a onda je počeo

pljusak; svi smo zatvorili šliceve

sudac je odsvirao kraj, a onda smo ga pojeli

jer je kiša još lijevala; moram se dobro hraniti

kad je vlažno i kad sam bolestan

na televiziji ništa ne govore kad će već jednom

prestati menstruacija?!

kako sam ja, kralj svijeta, ponekad bolestan!

nitko me ne posjećuje osim lilića koji svakiput

u 19 i 30 min kaže: dobar večer, kako si,

međutim, dalje govori o homeiniju i drugim operama

ne usuđujem se izaći na ulicu, pojest će me

neki omladinac!

  
    * * *

     

    jer ja sam posljednja glatka duljina,

štap,

bakarna žica koju smo krali iz jurišićeve 26

kad smo svi zajedno imali nekoliko mjeseci i

dva johna waynea, zarobljena u palmotićevoj!

    proizvodim naftu, dovoljno je spomenuti suknju

kupite moje kilograme ljepila

u kojima plivaju otopljene bajame!

    kovač je stekao prezime prema zanatu

zato bog ni danas nema prezimena

a svemir se plaši!

    jer ja sam posljednja glatka duljina

u kojoj pulsira crveno sunce, biber pleše!

    vrabac je sletio na balkonsku ogradu,

tv antena se zazelenjela, iz ekrana

je potok ruknuo na parket!

zbirka sudskih odluka, desno od mene, kraj

gramofon koji čita,

prijeti!

zločinci se boje u mojoj sobi

i zato nikad neću izvesti napad jer sam

usamljen kao raketa himbera koja truje plavu

imenicu u kojoj stanuje bog!

kupite ljepljive moje kilograme, jugoslavensku

svetu naftu!

  
    SVE TI MOŽEŠ

     

    jaje sam umotala u večernjak! na balkonu je zmija, mala, crna!

a onda smo kao pali u ponor, srest ćeš tehničara, zajaši tu vespu, leti!

i stvarno sam vidjela sitne zube na papiru?! maričić te mrzi zbog telefona

pukla mi je čaša! vidjet ćeš brandoa! prekriži se, on je debeo

    i svi smo mi u brežicama, svi pjevamo! mama, slovenija planira novu paštetu!

brat me ulovio za sisu! poskupit će plin; radi, dušo moja!

kako sam letjela?! ništa ti neću reći, ostao bih u drugom stanju

a u kolaču – staklo! okreni kolač, u zagrebu će pasti snijeg do obrva

    koliko slova?! ne brini, kad te ubijem, situacija će se sažeti

jebemti ispit! stisni ga i triput reci profesoru: strašni moj tigre!

krastavce sam stavila na lice! bit ćeš lijepa, ali netko će te pojesti

bila sam, zatim, predsjednik neke države! – i?

    ispred vratiju našla sam dijete! uzmi ga, otvori i pročitaj!

noćas me opet ljubio dimnjačar! ne laži! nema više ljubavi, pao je satelit

imam grčeve, nazovi nekoga i spusti slušalicu, možda ne bude rata

zaključala sam se! tako draga, sad ti potres ništa ne može, sanjaj:

  
    JA SAM TVOJA MAMA, ANĐELE

     

    1.

    mama?!

da ti kažem tko je tvoja mama?

ja sam tvoja mama!

pogledaj kakve avione nosim pod

rukama!

već tri minute turiram, makni se

budalo!

idem na grenland, posijat ću

patlidžan,

neka se pingvini masovno požene

kad ga vide kako je ljubičast!

a kako, dragi, mazim olovku?

po trbuhu je mazim!

tek što zaspi, već leti kao

zavitlana šaka upaljenih ronsona!

zajaši tu abecedu, pojuri za

cigaretom u ustima mlade ledene

zvijezde i

reci na nebu

da sam ja još uvijek tu dolje

i žderem jagode!

     

    2.

    o, kako me mame s ivice šume!

bojim se zaći u sredinu,

tamo je trafostanica, u njoj hobotnica

a na stropu mladi mjesec!

on me grli! grli svoju mamu!

sjećaš se kako si u početku bio mlad?

budi mjesec, rekao sam

i zaljubio se na klupi!

pustinja će, kad sazna tko si, datulje hladiti u tvome šiljastom svjetlu,

ujutro će ih u 6 sati tref kraljica

strpati u usta!

poljupci će buknuti na vratu afrike!

afrika će slinu izvoziti

kao nizbrdicu do crne ljubavi!

     

    3.

    anđele, koji si ukliješten između nebodera

i tv antene,

bit će ti opet mlad!

samo neka prođe 30 24-karatnih kartona,

sivom uličicom moje glave!

hoćeš li marmeladu zelenu od bljeska

kuglofa koji luta svemirom tražeći

usta?

hoćeš li tvrdi čaj pun stakla koje je

popucalo u evropi još onda kad sam prvi

rekao “volim”?

hoćeš li išta, govno jedno koje ne padaš,

jer, zapamti, ja sam tvoja mama

zelena, plava, crna!

i mogu sve! samo da me vidiš kad

žderem lavove kao vrečice čipsa!

ne prestajem dok ne završi džungla!

jer, ja sam tvoja mama!

     

    4.

    anđele, zakasnio si na posao!

sve je već napisano olovkama

plavim, crvenim, zelenim!

kakva će to biti vesela povijest!

tresni, dragi, već jednom

tu, dolje,

gdje žderem jagode

i crtam novac koji mi treba da budem

100% fantastičan!

tu, dolje, gdje mi zemljani imamo

vlastito nebo, kinematografiju

i malu žanrovsku evropu!

znaš li da se rastala dragica?

sada je plastična!

     

    5.

    kako letim, tako prosipljem datulje!

od njih odmah nastaju mali vulkani,

vezuvi moje ljubavi!

bit će to kolosalna epidemija! svi

ćemo trgovati!

nitko više neće gledati uvis!

da se popnem? da te skinem?

budalo, budi žarulja na mojoj zemlji!

gledat će te djevojčice,

zacrveni se! pregorjet će tvoj mali

rudlavi penis!

i bit ćeš mrak!

a djevojčice su sretne u mraku

jer rastu, ne bi vjerovao, do

himalajinih obrva!

a tamo je sami snijeg

i sve je opet bijelo, bijelo!

i samo sam ja, tvoja mama, anđele,

ljubičasta, zlatna, crna!

jer, ja sam usta, kad ti kažem, dragi, ja sam usta!

  
    JA SAM TVOJA MAMA, ANĐELE (II)

     

    1.

    a, tu si! rekao sam, ali već mi je vrag

uletio u usta!

sad se vozi gore-dolje! zaposleni bog

u kodificiranom zlatu!

lift se moli! govori protiv mene da se

sol zgrušava kao da je vlaga nova država

u vječnom mojem svijetu!

što ću sad kad nisam više sam?

kad sam dvojica!?

napit ću se toplog srebra, neka se vrag

zaljubi!

neka iskoči kao kostim!

ja ću pisati, on će pogađati!

ja ću ga prekrižiti, on će umrijeti!

i bit ćemo opet nas dvojica

u spiralnoj dubini gdje je zlato skromno

jer se nema čega sjećati!

u proto-mraku u kojemu nema distancije

jer nema preterita! lubenice nema jer

nema naracije!

ali, nećeš više biti u meni, ne!

kreni u prirodu! svi su dječji pisci tamo!

pojedi im temu! pojedi im dijete!

skinut će se goli! evo vjernika!

odmah zavijaj, pali motore!

sad si u crkvi!

djeca će visiti po neboderskim balkonima!

kad prođe vikend i bubanj, past će na asfalt

kao jučerašnji gulaš!

u evropi nikada više djeca ne mogu biti nova!

ne vjeruješ? zato jer si povjesničar!

     

    2.

    a, tu si, rekao sam u sebi! a ti si već

skočio i udario o moja usta!

vidiš kako to boli kad te otac ostavlja

ispred vrata!?

tebe boli jer netko mora o tebi pisati!

mene ne boli jer ja sam tvoj otac

i zastava

na kojoj fabula permanentno bježi izvan okvira!

nervoza i strpljivost su sinonimi!

izumitelji! umiru od informacije koja stiže

iznenada, olujom, u vlastitoj tvorničkoj

koherentnosti! stari su! novi su! žele

brbljati!

ali, samo mama i smrt dolaze točno!

autobusom!

i to je biološka ideologija!

vidim se! jurim rubom kao centrifugalna stvar!

očekujem da bijelo nešto rodi!

neću ti reći što! dogovor ubija avijatičare! –

dragulje, medvjede, elipse, sniježni notorni

katran!

sjeverni pol pun je netaknutog papira,

idem ljetovati!

pojest ću osobnu kartu na kojoj mirujem

kao mrtav! odjeću sa sebe i sat!

kako ću biti bijel! kako ću biti lijep!

mlazna bijela situacija!

sredina nikada nikamo u životu nije putovala!

     

    3.

    ja sam poglavica, kaže vrag i drži P u ruci

ma nemoj! ja sam poglavica!

gdje su tvoji genetski skandali koji voze na

mladi paralelni sumpor?

gdje su prozirna srca iracionalnih brojeva

koja gutaju sedmerokutne špijunke da bi bile

negativne mlazne i ekskluzivne?

ima ih! nema ih! pijem! povraćam!

bacit ću se na glavu! kreketat ću kao žaba!

nije to misa! to je spiljski plagijat!

originalni utorak u stoljeću!

pitaj žabu!

ona je juri u zažarenom mini-stošcu!

gramofon joj je otac! beuys!

teorijska žaba šara pretrpanim svemirom,

ulra i

guta ostatke svjetova! očisti sve do prvog

parketa u teško-cvjetajućem mraku!

ako te tada nacrtam, pojest ćemo te!

moramo sanjati! moramo se ponovno loviti!

    što je kinematografija na plavokosoj alfetti?

kmetstvo na muzikalnom trivial-dorfu?

porez na nekretnine na vječnom ma-west-placeu?

sve ću to “izmisliti”! sve ću to umnožiti!

a ti ćeš, dragi, umrijeti u dizertaciji!

nisam te napisao, nisam te volio, neću te

ni čitati mrtvoga!

agente moj, s dijamantskim tangentama u

iznošenom srcu!

  
    HIGIJENO, NE ZANIMA ME TVOJA DOBRA NAMJERA

     

    kopam nos, mrtav rudar sad mi šalje cvijeće

režem nokte, smanjio sam panteru, džungla, oko mojih nogu, pije mlijeko!

perem noge! nisam ubio, ali možda me netko vidio kako živim

češljam kosu, kako sam nekad bio naoružan!

    stružem zube, oprostite gospođo binaca, vaše četkice stalno pucaju!

usisavam sobu, stavit ću tepih, perzija će krenuti s centra!

brišem ogledalo, evo me opet, ali zašto tebe nema iza mene?

režem meso, tebi malo svinje, tebi svinjo malo svinje!

    peglam košulju, ubit će me daltoni u pothodniku! kakva ljubav! kakva besposlenost!

farbam glavu, vjetar mi je u kinu uzeo kosu, sve je poskupilo s vihorom

čistim uho, upravo sam čuo zašto mrziš predsjednika općine?! zato jer je lijep!

pucam s prozora, ja sam čovjek u penziji i čistim grad

    veslam, bit ću jak, najjači penis na bijelom, modernom svijetu!

planinarim, sa sljemena urlam hooj! i prosipam novac iznad zagreba!

grlim se, ali medo se opet nije obrijao, kontinent se smije i kruške na njemu!

povlačim vodu u wc-u, žuto nestaje, kako sam ilegalan i smrdljiv!

  
    KAKO DA TE OSLOVIM?

     

    moja je žena zaspala na krevetu!

televizija se sama ugasila i postala

namještaj, ja sam udahnuo duboko i

sada ronim!

u takvoj tišini sve uspijeva!

kao munja, oslobođena iz najlonske

vrećice, mojoj je ženi sijevnula brada!

kad se okrenula, imala je bradu kao

filozofija!

koliko hegela na krevetu!

dao sam joj ruže i rekao:

kakav dan!

izbjegavali smo denuncirajuću sintaksu,

nije se, zapravo, znalo tko s kim razgovara

a tko spava!

bio sam toliko učtiv da je svjetiljka pre-

gorjela!

hoćemo li? rekao sam pokazujući mrak

svjetlo je konačno postala tema!

nisam znao napušta li me kad je krenula,

kad je krenuo prema iscrpljenoj žarulji?

možda je već postala sveta!

možda je negdje već slave kao datum!

možda je slana ispod brade?

tko to zna, dragi?

vodoinstalateri su bistri ljudi, ali gdje

naći tako brzo jednog bistrog vodoinstalatera

u zagrebu

koji je ekonomsko, političko i kulturno središte

hrvatske?

moram odmah na mjesec! koliko smeća?!

haa! vikat ću prema zajčevoj!

moja žena sanja, a ja gledam njen san!

probudit ću je,

slika je sve lošija,

boje su dlakave!

ako se probudi, pričat ćemo o video-recorderu!

sve je tema!

  
    ČITATI TREBA TAJNO

     

    u jednom spotu pio sam coca-colu

dok se 500 divnih mladih ljudi cerekalo

oko mene kao ekskurzija 24-karatnih

budala!

bilo mi je neugodno, koji kurac se smiju?

bio sam, naprosto, žedan

ljudi, nemojte nipošto piti coca colu na

javnom mjestu!

e. taylor, debela je skripterka, začas će

dojuriti s kamerama i kranovima!

bit će ti 482 ljepotana za dvije minute,

bit će i kotlovine!

netko će nekoga i pojebati!

ali, ljudi, snimit će vas baš u trenutku kad konačno,

nešto iskreno želite, kad konačno nešto iskreno

osjećate,

kad ste sami sa sobom, kad ste žedni i

sveti!

coca cola je, zapravo, zabranjeno piće!

slikaju te, dragi, a onda fotografije

nose na policiju!

nju, tamnoputu coca colu, valja piti na

pustom otoku i, pri tome, pažljivo pregledati

nebo!

posvuda ih ima, čovječe! kad narastem

porazbijat ću im satelite i nicone,

neka plaču!

takva je moja ljubav!

takva je moja boja!

tako se ja zovem!

coca colu treba piti tajno, ispod deke,

ispod konja!

winnetou se tako danima opijao i nije se

brijao, a onda ga je sebični manitu pozvao

sebi

na vječne ljubičaste pašnjake

bilo je to jučer!

krenuo sam danas u šest ujutro odmah u

potragu za indijančevim ždrijepcem!

aahahaha ha! vikao sam kroz planine

spotičući se o prazne boce coca cole

bio sam na tragu!

još uvijek sam!

  
    GRACE NA SNIJEGU

     

    kako ljubim merlot?

ljubim ga u njegove letačke sposobnosti!

ljubim ga dok mu ne pojedem jezik!

no, on i dalje leti usred mene, zelene šume

sa zelenim šeširom za kojim, kao pernati

integrali, pjevaju 29 fazana:

ljubi me, puknut ću, bit ću mrtav,

bit ću zemlja! seljak će se baciti na mene

i puhati do moga srca! do imanentno pijanog

lignjuna u kojemu se čuva kompletna svjetska

avijacija!

bit će opet maligan! bager!

dva bagera koji nikome ne daju pilotirati

osim tebi

koji si me nekada tako nježno mazao na kruh!

gdje si grace jones?

već 14 minuta te zovem! dođi! oprat ću te,

polit ću te, bit ćeš smeđa! svađa!

razbit ću te, neka iz tebe iskoči crni

žumanjak! imam kacigu!

trčim po bregovima kao slovenac!

kao da znam slovenski!

past će snijeg jer prevodim,

gdje si moja grejsi?

sad te već napadaju iz neba, ne daj se!

pjevaj! vidi kako špijun pleše!

seljak će ga uhvatiti kao sitne nebeske

zečiće,

proljeće je u frižideru! neka skače u

najlonu!

dođi! bojiš se snijega? popij 14 brzih benzina,

sad si paralelna! bageristkinja!

grunut ćemo na omladinsku akciju kao crno-bijeli

dvojac svijeta!

39 svježe diplomiranih ćelavih čarobnjaka

puhat će u tvoje srce, ogroman crveni trombon!

dođi! kad te popijem 2000 malih avijatičara

dići će se iz tvoga trbuha!

neka lete citatni maliganovi vitezi!

neka zavlada crvena ciroza!

seljak, ti i ja ležat ćemo i živjeti:

vi u meni, ja na zemlji!

on, crveni bager, svileni, darvilski, merlot,

klizit će iz zraka kao

moja, tvoja i naša slatka bolest!

gledat ćemo triglav, zvijezde i zakašnjele

nebeske eksplozije!

mi smo u kinu!

  
    ZAŠTO MENE NEMA U AVIONU

     

    prehladit ću se od toliko napuhanih

ljudi! to su baloni, lete na novac,

a ja kašljem kad se trojica upute

prema meni!

potrošit ću sve svoje bolesti na za-

grebačku apotekaricu!

kao da imam četiri vikendice i pet

neprijatelja pa sam veseo i šaren!

apotekarica će mi pričati slatkim

jezikom punim ribizla koji gnječi u

šaci i, kad devetka prođe zagrebom,

ubacuje munjevito u usta:

crni dizldorfski mito-octo-halt popij

odmah!

vidjet ćeš deve, ahil je pojeo prvu

naftu, to je komentar osmice!

la automagicosan, mek, bijel i ošišan,

uzmi samo ako je srijeda! ugasi svjetlo,

zavuci se po deku, tutnji kroz sobu!

sunčanu pluri-tehno-alcoatl posiši crnom

surlom s vrha nebodera,

tamo gdje cvjetaju ande kao mladić,

odvuci je sa sobom u noć, u krevet!

pričaj joj kako aluminij tetura kroz

visoku tamu

jer lijek je žena u kutijici!

mala lukava panmalezija! zeleni šlag

el-frisca u kojemu se ananas skriva

ispred židova

kao neki mladi svježi borman!

don california mi kaže: bolestan si? nisi

bolestan!

i mahne brisačima na kadilaku i sve nestane

kao nježni tetra-fatalno-larosan u mome grlu

a onda ona opet ubacuje ribizl kad god prođe

avion iznad kvaternikova trga, kao vesela

crvena pruga koja vozi ljude zauvijek

iznad mene!

ja je gledam iz zajčeve, mene tamo nema!

a odavde je ono tamo sve tako veselo, šareno,

tužno

na nebu koje guta!

  
    ORIGINAL I ŽELJA ZA SINOM

     

    abraka turbulentum! abraka minoris!

sad si jezuit ispod ribizla!

skoči u tenk! povedi svoje borbene puževe!

neka trava strepi kad budu prolazile

serije apriornih vikendica!

prođite, uz joha-ha, ispod zabodenih škara!

kopriva će se ukipiti kao krzno bijesa!

šumo, šumo, krenuli smo iz specijaliteta,

iz konzerve,

ali sad smo tu!

opsujte ljudske zaboravljive izlete, zaobiđite

ostavljeno, zahrđalo dijete! dimi se!

a onda jurnite na cijelo, oblo, opasno jaje!

urlajte: ooop!

prevrnulo se: jel tako? znao sam!

posolite žutu kuhanu sreću!

pomolite se za mlazne ljude!

pjevajte, u vinogradu smo se rodili, dragi, lijepi moji mili!

jučer sam zaspao na gljivi

sad sam vinskocrveni jastuk u kojemu

zlatnožuti bumbari noću parkiraju svoje motore!

što ću sutra bit? nafta?

da! kontekst!

crnkinja koja je projahala rekla je,

ništa nije rekla

samo je snuždeno podbola zeca

dijamantskim petama!

ljudi! nestali su prema moru!

dat ću ti milijun zlata ako ih još nađeš u

istoj riječi! dat ću ti rječnik,

on je potjernica! svi smo na njoj!

ali ja hapsim! jer sam zlatan! jer se

sjećam!

bojiš se? imaš magnetske oči?

nemoj!

neka plove! brod je to! juri po glatkoj tehnici

mora!

ah, nešto se kvari u njegovoj utrobi,

ah, sad će postati galeb koji otresa nacrte

i metal na sebe, ustaje i leti!

ah, kako je sve to lako!

feniks je prvi povijesni plagijat!

  
    KOLIKO TEKSTA! KOLIKO “KOPIJA”!

     

    poleti svilo, zmaj je izgrađen iz tvoje

sestre, pun je puževa, spirala, silazaka

u parket! u srce!

kad ženski hollywood pokrene leđa, ja te

čitam!

čitam prijevode, kopije, fotokopirane

minute o spilji, antenim karfijolu,

raspadu melioracijskog sistema za zlatnih

poplava!

ali, stavit ću ruku na tebe! zamračit će se

film u evropskim kino-dvoranama!

tri balerine, uz originalni zvuk, plesat će

ispred ekrana dramu u kojoj nitko nije

prisutan osim interpretacije!

alkohol je divlje mlijeko u boci koja se

zove prema snovima seljaka svijeta!

to su mlade noge u zavarenom crvenom čvoru

koji rađa plemensko žito!

skinut ću te do plastike, vidi kako si

prozirna! imaš tri srca!

i dvije uspomene!

tvoja notorna limfa želi u oblik! u šarenu

šetnju sa suknjama od plastelina i električnih

maćuhica!

ruka je na tvojim omladinskim biserima, bolesna

si! ti si majka koja je nakon četiri žetve

rodila čarobnjaka!

što ćeš sad kad mu ne možeš dati ime?

vijke, šestare, češljeve, paste za zube,

nacrte dalmatinskog satelita, tamne kukove

nafte, blistave otoke autonomnog cijanida i

32 kg bitumena – koliko toga treba pojesti

da bismo “govorili”!

a što ćemo govoriti? dogovorit ćemo se!

nećemo se dogovoriti! brbljaj!

zmaj je poletio iz tvoje sestre!

bit će na nebu novih spiralnih stihova!

čarobnjak je zaronio u jadran!

kako će se ribe razveseliti muškarcu!

žito se njiše, ono piše!

svi pišemo!

tko će sve to pojesti?

  
    _______________________________________

     

    tko magnetima oduzima seks?

neka traju!

sami će se demodernizirati!

jebe se meni, ja sam bijelac!

